cyanic-selkie/wikianc huggingface dataset:
Bengaalse nasionale krieketspan
Krieket in Bengale
Tydens die eerste besoek van ’n Engelse span op die Indiese subkontinent het in 1889/90 ’n verteenwoordigende Bengaalse span teen G. F. Vernon’s XI gespeel. In Januarie 1923 het Bengale tydens die Nagpur Provinsiale Toernooi teen ’n keurspan uit Bombay en ’n Sentrale Provinsies XI te staan gekom. In 1934 het die Raad vir Beheer van Krieket in Indië die Ranji-trofee van stapel gestuur, maar Bengale het nie aan die eerste 1934/35-toernooi deelgeneem nie. In Desember 1934 het Bengale eersterangse status verkry, toe hulle teen die toerende Australië gespeel het, maar met nege paaltjies verslaan is. In Januarie 1936 het Bengale aan die Ranji-trofee deelgeneem en in die Oostelike sone gespeel, maar hulle is deur Madras in die halfeindstryd verslaan. In 1937 het Bengale as naaswenner geëindig en in 1939 het hulle die Ranji-trofee ingepalm. Destyds was Bengale as ’t ware ’n Wes-Bengaalse span. Hulle was in Calcutta gesetel en het al hul tuitswedstryde op Eden Gardens gespeel. In Februarie 1941 is die eerste belangrike wedstryd in Dhaka gespeel, toe ’n Bengaalse Goewerneurs XI teen die Bengaalse Gymkhana op die Bangabandhu Nasionale stadion – destyds die Dacca-stadion genoem – gespeel het.
Krieket in Oos-Pakistan
Tussen die 1954/55- en 1970/71-seisoene het 13 Oos-Pakistanse eersterangse spanne aan Pakistan se plaaslike kriekettoernooie – die Quaid-i-Azam- en die Ayub-trofee – deelgeneem, baie van die spanne egter net in ’n enkele seisoen of twee. Van die mees aktiewe spanne was Oos-Pakistan (nege seisoene), Dhaka-universiteit, Oos-Pakistan Greens en Oos-Pakistan Whites (drie seisoene elk). Chittagong is ’n goeie voorbeeld van die sporadiese manier waarvolgens spanne van Oos-Pakistan in die nasionale kompetisies betrokke was. Dié plaaslike span sou tussen 1959/60 en 1965/66 in drie wedstryde gespeel het, maar al drie wedstryde moes afgelas word. Van die Oos-Pakistanse spanne het eersterangse wedstryde teen die toerende Indië (in 1954/55) en Marylebone-krieketklub (in 1955/56) gespeel. Vanaf Januarie 1955 het Oos-Pakistan toetskrieket begin huisves, toe ’n wedstryd tussen Pakistan en Indië op die Bangabandhu Nasionale stadion in Dhaka aangebied is. Dié stadion is regdeur die 1960’s vir verskeie belangrike wedstryde, insluitende toetse, ingespan. Die M. A. Aziz-stadion in Chittagong word sedert 1954 ook vir eersterangse wedstryde ingespan, maar die eerste toets is eers in 2001 in dié stadion aangebied, toe Bangladesj teen Zimbabwe gespeel het.
Die laaste voltooide eersterangse wedstryd in Oos-Pakistan was vanaf 26 Februarie tot 1 Maart 1971 tussen ’n Pakistanse Krieketraad XI en die toerende Internasionale XI in Dhaka gespeel. Dié wedstryd het onbeslis geëindig en sy laaste dag het met die ontbinding van die nasionale vergadering deur Yahya Khan saamgeval, wat tot die uitbreek van die Bengaalse Oorlog gelei het. Die Internasionale XI het Dhaka die volgende dag op pad na Lahore toe verlaat en ’n verdere wedstryd gespeel, voordat hul toer geëindig het. Twee wedstryde wat vir Maart tydens die Quaid-i-Azam-trofee in Dhaka beplan was, is weens die nasionale noodtoestand geskrap.
Geassosieerde lid van die IKR
Tot in 1947 was Bangladesj ’n deel van Brits-Indië en vanaf 1971 ’n deel van Pakistan, en het as deel van hierdie lande oor toetsstatus beskik. Ná sy onafhanklikheid moes die span op nuut herbou. In 1972 het die regering die Bengaalse Krieketraad (Bangladesh Cricket Board, BCB), destyds die Bengaalse Krieketbeheerraad (Bangladesh Cricket Control Board, BCCB) genoem, gestig. Dié beheerliggaam het die taak gehad om krieket in die nuwe land te reël. In die nadraai van die Derde Indies-Pakistanse Oorlog was dit egter nie maklik nie. Volgens Barclays World of Cricket was die nasionale stadion in Dhaka in ’n vervalle toestand in die lente van 1975. Nadat die probleme van die naoorlogse fase opgelos is, het krieket in Dhaka toenemend gewildheid verwerf en in Februarie en Maart 1973 is die eerste belangrike kompetisie op klubvlak, die Dhaka Metropolis Uitspeeltoernooi, aangebied. ’n Nasionale klubtoernooi is in 1974/75 geloods en tot in 2015 gedurende die meeste seisoene aangebied. Dit is in 1983/84 deur die tabakmaatskappy W.D. & H.O. Wills en toe in 1993/94 deur Pepsi geborg, maar dit was nooit ’n eersterangse kompetisie nie. Dit het oor ’n soortgelyke status as dié van ligakrieket in Engeland of graadkrieket in Australië beskik.
Die beheerliggaam het die ergste van hierdie probleme aan die begin van die 1976/77-seisoen aangepak. In Januarie 1977 is die eerste Bengaalse nasionale krieketspan vir ’n wedstryd teen die toerende Marylebone-krieketklub (MKK of MCC in Engels) op die Bangabandhu Nasionale stadion saamgestel. Die MKK het ook teen die Noordsone, Oossone en Suidsone gespeel, waarvolgens dié deelnemers aan die Bengaalse Krieketliga vir die eerste keer in internasionale wedstryde gespeel het. Hoewel die MKK-span bekende county-krieketspelers ingesluit het, het hul wedstryde tydens die 1976/77-toer nie oor eersterangse status beskik nie. Bangladesj het die MKK nogtans beïndruk en in 1977 het die land ’n assosiaatlid van die Internasionale Krieketraad geword. Die eerste nasionale span wat Bangladesj besoek het, was Sri Lanka in Januarie 1978. Sri Lanka was op die punt om ’n toetsland te word (wat in 1982 gebeur het) en het sy hoër vlak met verskeie beurtoorwinnings in die drie wedstryde teen Bangladesj onderstreep. Die wedstryd in Dhaka, wat op 13 Januarie 1978 begin het en deur Sri Lanka met ’n beurt en nege lopies gewen is, was Bangladesj se internasionale krieketverskyning, maar as gevolg van die laer vlak van krieket in Bangladesj het dit nie eersterangse status geniet nie.
Bangladesj het as gasheer aan die Asiatiese Beker 1988 deelgeneem; tydens dié toernooi is die eerste EDI-wedstryde (met terugwerkende status) in die land aangebied, hulle het egter al hul wedstryde verloor. Tydens die IKR-trofee 1986 het Bangladesj net twee oorwinnings aangeteken, en sy volgende internasionale verskynings was tydens die Austral-Asiatiese Beker 1990, die Asiatiese Beker in 1990/91, 1995, 1997, en verskeie ander driehoekige toernooie, maar hulle het eers in 1998 hul eerste EDI-wedstryd gewen. Hul reeks van 22 agtereenvolgende verlore wedstryde sedert hul eerste EDI-wedstryd was ’n destydse rekord. Bangladesj het sy eerste EDI-oorwinning in Indië teen Kenia, veral te danke aan Mohammad Rafique, wat ’n uitstekende 77 lopies aangeteken en drie paaltjies geneem het, behaal. Hy het tydens die vennootskap met Athar Ali Khan om die eerste paaltjie 137 lopies aangeteken. Athar se eie bydrae was 47 lopies. In Oktober 1998 het Bangladesj die eerste IKR-uitkloptrofee (die latere Kampioenetrofee), ’n uitkloptoernooi met al die destydse toetslande, aangebied, maar self nie daaraan deelgeneem nie. Bangladesj het aan die IKR-trofee in 1979, 1982, 1986, 1990 asook 1994 deelgeneem, en die 1997-toernooi in Maleisië gewen. Daarmee het hulle vir die eerste keer vir die Krieketwêreldbeker 1999 gekwalifiseer, nadat hulle al die vorige krieketwêreldbekertoernooie misgeloop het. Die destydse sekretaris-generaal van die Bengaalse Krieketraad, Aminul Huq Moni, het die Astro Turf in die Abahani-krieketveld en die Bangabandhu Nasionale stadion laat oprig, sodat die plaaslike spelers oor twee volle seisoene heen vir die kolfblaaie van die IKR-trofee 1997 kon voorberei. Bangladesj het in 1999 aan sy eerste krieketwêreldbekertoernooi in Engeland deelgeneem en sy eerste oorwinning in ’n krieketwêreldbekerwedstryd teen die assosiaatlid Skotland aangeteken. In die groepwedstryd in Northampton het Bangladesj ’n verrassende oorwinning teen die toetsland Pakistan met 62 lopies aangeteken. Bangladesj het 223/9 in sy 50 boulbeurte aangeteken en Pakistan kon met net 161 lopies antwoord, nadat die paaltjiewagter Khaled Mashud ’n aantal Pakistanse spelers uitgeskakel het en Khaled Mahmud met sy boulwerk 3/31 in tien boulbeurte geneem het. Mahmud is as „speler van die wedstryd“ aangewys. Bangladesj het ná drie nederlae in sy vyf wedstryde nie tot die Super Ses gevorder nie. Hul oorwinning teen Pakistan, wat later as naaswenner na Australië geëindig het, het aan Bangladesj ’n hupstoot gegee om die volgende jaar toetsstatus te verkry.
In voorbereiding op sy toetsstatus het Bangladesj in 1999/2000 sy eie eersterangse toernooi gehuisves, hoewel die toernooi se wedstryde eers vanaf die 2000/01-seisoen dié status geniet het. Die gebrek aan ’n gevestigde eersterangse struktuur in die land kort voor Bangladesj se eerste toetswedstryd, is as een van die redes aangevoer waarom die span gesukkel het om by die langer formaat van die spel aan te pas. Wes-Indië het in Oktober na Bangladesj getoer en albei wedstryde van die EDI-reeks gewen. In Mei en Junie 2000 het Bangladesj die Asiatiese Beker aangebied; Bangladesj het al drie sy wedstryde verloor en Pakistan het Bangladesj die destyds hoogste EDI-nederlaag met 233 lopies toegedien. In Oktober het Bangladesj aan die IKR-uitkloptoernooi deelgeneem en hul enigste wedstryd het in ’n nederlaag teen Engeland geëindig.
Eerste jare as ’n toetsspan
Op 13 November 2000 het Bangladesj in sy eerste toetswedstryd teen Indië in Dhaka gespeel. Bangladesj, aangevoer deur Naimur Rahman, het egter met nege paaltjies verloor. Aminul Islam Bulbul het 145 lopies in die eerste beurt aangeteken en die eerste krieketspeler geword om ’n honderdtal in die eerste toets vir sy span aan te teken; Rahman het ses paaltjies vir 132 lopies geneem, die naasbeste boulsyfers tydens ’n span se eerste toets. In April 2001 het Bangladesj Zimbabwe vir twee toetse en drie EDI-wedstryde besoek, maar hulle is in al hul vyf wedstryde verslaan. Bangladesj het aan die Asiatiese toetskampioenskap deelgeneem, die tweede en laaste toernooi van sy soort. Bangladesj het albei wedstryde met ’n beurt verloor. Die debutant Mohammad Ashraful het die jongste speler geword om ’n toetshonderdtal in sy eerste wedstryd aan te teken. In November het Bangladesj Zimbabwe vir twee toetse en drie EDI-wedstryde gehuisves. Die eerste toets moes weens slegte weer ingekort word en het onbeslis geëindig. Nadat hulle hul vyf eerste toetse verloor het, was dit die eerste keer wat Bangladesj ’n nederlaag vermy het. Zimbabwe het egter al die oorblywende wedstryde gewen. Ná die toetsreeks het die paaltjiewagter Khaled Mashud Rahman as kaptein vervang. Die volgende maand het Bangladesj vir twee toetswedstryde na Nieu-Seeland vertrek. Bangladesj se kolwers het in onbekende omstandighede gesukkel en die span het twee nederlae elk met ’n beurt gely.
In Januarie 2002 het Bangladesj tuis twee toetse en drie EDI-wedstryde teen Pakistan verloor. Op hierdie punt het hulle tien van hul elf eerste toetswedstryde verloor; net Suid-Afrika het op ’n soortgelyke manier in hul eerste toetswedstryde gesukkel en ook tien van hul elf eerste toetswedstryde verloor. Toe Bangladesj in Julie en Augustus na Sri Lanka getoer het, het hulle Sri Lanka se beste oorwinning in toetskrieket beleef: met ’n beurt en 196 lopies. Bangladesj het albei toetse en al drie EDI-wedstryde verloor, en hul 50ste nederlaag in hul 53ste EDI-wedstryd gely. Voortgesette swak vertonings deur Bangladesj het hul toetsstatus bevraagteken. Twee nederlae teen Australië en Nieu-Seeland in hul poelwedstryde het Bangladesj tydens die Kampioenetrofee 2002 uitgeskakel. In Oktober het toets- en EDI-reeksnederlae in Suid-Afrika gevolg. Die laaste nederlaag het ’n nuwe rekord vir die meeste EDI-nederlae opgestel (23), die vorige rekord was ook Bangladesj s’n. Toe Wes-Indië in November en Desember na Bangladesj getoer het, het Bangladesj albei toetse en twee van die drie EDI-wedstryde verloor. Bangladesj het verskeie laagtepunte op die derde dag van die eerste toets beleef: hul laagste beurttelling (87 lopies), hul laagste wedstrydgemiddelde (226) en die hoogste nederlaag in hul 16 toetswedstryde (met ’n beurt en 310 lopies).
Tydens die Krieketwêreldbeker 2003 in Februarie en Maart in Suid-Afrika, Kenia en Zimbabwe het Bangladesj vyf van sy ses wedstryde verloor, insluitende die wedstryde teen Kanada (wat sedert die Krieketwêreldbeker 1979 geen internasionale krieket gespeel het nie) en Kenia (wat later tot die halfeindstryd sou vorder). In die nadraai van dié toernooi het Habibul Bashar Khaled Mashud as kaptein vervang. Tydens Suid-Afrika se toer na Bangladesj in April en Mei het Bangladesj al sy vier EDI-wedstryde swak en twee toetswedstryde met beurte verloor.
Maer jare
In 2003 het Bangladesj sewe verdere toetse en elf EDI-wedstryde teen Australië, Pakistan en Engeland gespeel, maar hulle het elke wedstryd verloor. In September was Bangladesj op die punt om sy eerste toetsoorwinning aan te teken, nadat hulle deur Pakistan met net een paaltjie verslaan is. Dit was net die tiende keer wat ’n span ’n toets met net een paaltjie verloor het. In die reeks teen Pakistan het Alok Kapali die eerste Bengaalse speler geword wat ’n driekuns in toetskrieket behaal het, nadat hy Shabbir Ahmed, Danish Kaneria en Umar Gul uitgeskakel het. Voor Bangladesj se toer na Zimbabwe in Februarie en Maart die volgende jaar is Mahmud uit die span verwyder en die kolwer Habibul Bashar is as nuwe kaptein aangewys. Bangladesj het die toetsreeks met 0–1 en die EDI-reeks met 1–2 verloor. Die tweede toets het na drie dae se reën en sonder enige speel onbeslis geëindig en het hul reeks van 21 agtereenvolgende nederlae sedert November 2001 beëindig, ’n wêreldrekord in toetskrieket. Die eenmalige EDI-oorwinning was Bangladesj se eerste internasionale oorwinning sedert hul seëviering oor Pakistan tydens die Krieketwêreldbeker 1999.
Bangladesj se volgende wedstryde was in Mei en Junie teen Wes-Indië. Bangladesj het die EDI-reeks met 0–3 en die toetsreeks met 0–1 verloor; met ’n onbeslis in die eerste wedstryd het Bangladesj net vir die derde keer in hul 29 toetswedstryde ’n nederlaag vermy. Bangladesj het in 2004 aan beide die Asiatiese Beker en die Kampioenetrofee deelgeneem, maar hulle het net die wedstryd teen Hongkong gewen. In die volgende maande het Bangladesj swak nederlae in toets- en EDI-wedstryde teen die toerende spanne uit Nieu-Seeland en Indië gely. In Desember het Bangladesj in sy 100ste EDI-wedstryd Indië verslaan, dit was net die derde keer wat hulle teen ’n toetsland gewen het. In Januarie 2005 het Zimbabwe vir twee toetse en vyf EDI-wedstryde na Bangladesj getoer. Die besoekende Zimbabwiese span het onder geskille tussen die beheerliggaam en spelers gely wat tot dié land se voorlopige skorsing uit toetskrieket gelei het. Van Zimbabwe se 16 spelers het net die kaptein in meer as nege toetswedstryde verskyn, gevolglik was Bangladesj die meer ervare span. In die eerste wedstryd het Bangladesj sy eerste oorwinning in toetskrieket aangeteken. Bangladesj se kolwers het in die tweede toets ’n onbeslis verseël deur in die vyf laaste sessies deur te kolf. In die wedstryd – wat aan Bangladesj ’n geskiedkundige eerste reeksoorwinning besorg het – het Enamul Haque jr. sy eie boulrekord vir die beste boulsyfer in ’n beurt verbeter, nadat hy sewe paaltjies vir 95 lopies geneem het, en die beste syfers in ’n wedstryd aangeteken het: twaalf paaltjies vir 200 lopies en die kaptein Habibul Bashar het vyftigtalle in albei beurte aangeteken. In die volgende EDI-reeks het Zimbabwe die eerste twee wedstryde gewen en Bangladesj die laaste drie, waarmee hulle die EDI-reeks beklink het.
Ná hul eerste toetsoorwinning het Bangladesj in Mei en Junie 2005 vir sy eerste toer na Engeland vertrek. Bangladesj het albei toetswedstryde met ’n beurt verloor; die tweede toets was die 22ste nederlaag in 38 toetse. Daarop het die NatWest-reeks in Engeland gevolg, waaraan naas die gasheer ook Australië en Bangladesj gevolg het. Bangladesj het net een van sy ses wedstryde gewen, maar hul eenmalige oorwinning was teen ’n Australiese span wat destyds die wêreldkampioen was en Wisden het dit as „die grootste ontsteltenis in die eendaagse krieketgeskiedenis“ beskryf. Mohammad Ashraful het tydens dié wedstryd sy eerste honderdtal met ’n presiese telling van 100 lopies aangeteken en hy het in die volgende wedstryd teen Engeland ’n beslissende 94 lopies van 53 aflewerings aangeteken. Bangladesj het in September vir twee toetse en drie EDI-wedstryde na Sri Lanka getoer. Ná die eenmalige oorwinning teen Australië in Engeland was Bangladesj ’n meer gevestigde span, Sri Lanka het egter al vyf wedstryde gewen.
Bangladesj het die 2006-tuisseisoen met optimisme aangepak, nadat hulle hul eerste oorwinning teen Sri Lanka in die tweede wedstryd van die EDI-reeks aangeteken het. Bangladesj het egter beide die EDI- en toetsreeks met onderskeidelik 1–2 en 0–2 verloor. In April was Bangladesj op die punt om Australië in ’n toetswedstryd te verslaan, nadat hulle in die eerste beurt met 158 lopies voorgeloop het en met drie paaltjies verslaan is. Bangladesj het die tweede toets met ’n beurt en die drie EDI-wedstryde swak verloor. Tydens die Kampioenetrofee in Indië het Bangladesj versuim om vanaf die groepfase te vorder, nadat hulle twee van hul drie wedstryde verloor het. Hul enigste oorwinning was teen Zimbabwe. Bangladesj het sy eerste T20I-wedstryd teen Zimbabwe voor ’n tuisskare gewen en dieselfde teenstander in ’n EDI-reeks van vyf wedstryde platgeloop. In dieselfde jaar het Shahriar Nafees die eerste Bengaalse speler geword om meer as eenduisend lopies (insluitende drie honderdtalle) in ’n kalenderjaar aan te teken, terwyl Mashrafe Mortaza die leidende EDI-paaltjienemer met 49 paaltjies geword het.
Op 17 Maart het Bangladesj in sy eerste wedstryd tydens die Krieketwêreldbeker 2007 ’n oorwinning met vyf paaltjies teen Indië aangeteken. In hul oorblywende groepwedstryde het Bangladesj teen Sri Lanka verloor en Bermuda verslaan, genoeg om vir die tweede rondte te kwalifiseer. Bangladesj se enigste oorwinning tydens die Super Agt was teen Suid-Afrika, terwyl hulle in al die ander wedstryde verslaan is. Tydens die Indiese besoek vir twee toetswedstryde en drie EDI-wedstryde het hulle die EDI-reeks met 2–0 gewen. Die eerste toetswedstryd het ná reën onbeslis geëindig, maar Indië het tydens die tweede toets hul hoogste oorwinning nog aangeteken (met ’n beurt en 239 lopies). In die nadraai is die toetskaptein Habibul Bashar, wat voorheen as EDI-kaptein bedank het, deur die 22-jarige Mohammad Ashraful in al die vorms van krieket vervang.
Ashraful se eerste reeks was ’n toer na Sri Lanka in Junie en Julie. Bangladesj het swak nederlae in elkeen van die drie toetse (elk met ’n beurt) gely en ook al die drie EDI-wedstryde verloor. In die eerste beurt van die tweede toets is Bangladesj op sy laagste telling uitgeboul (62 lopies). Voor die T20I-wêreldbeker 2007 het Bangladesj twee T20I-wedstryde in Kenia gespeel. Hulle het die gasheer verslaan, maar teen Pakistan verloor. Bangladesj het tydens die T20I-wêreldbeker se groepfase Wes-Indië verslaan en tot die Super Agt gevorder, maar hulle het die volgende vier wedstryde verloor.
Stadige opkoms
Aan die einde van 2007 het Bangladesj ’n Nieu-Seelandse toer onderneem en tydens dié toer se EDI-reeks is hulle met 0–3 platgeloop. Bangladesj het die nuwe jaar met die toetsbeen van dié toer begin, waarin hulle met 0–2 verslaan is. ’n Besoekende Suid-Afrikaanse span het Bangladesj in Februarie–Maart 2008 in al die krieket platgeloop. Dié toer het twee toetse en drie EDI-wedstryde ingesluit. In die eerste toetswedstryd het Bangladesj in die eerste beurt met 22 lopies voorgeloop, nadat hulle Suid-Afrika op 170 lopies uitgeboul het. Bangladesj het in dieselfde maand die nietoetsland Ierland in ’n EDI-reeks met 3–0 tuis verslaan en ’n reeks van twaalf agtereenvolgende EDI-nederlae sedert die vorige Krieketwêreldbeker beëindig. Pakistan het Bangladesj in April vir vyf EDI-wedstryde en een T20I-wedstryd gehuisves. Dié toer het teleurstellend verloop, nadat hulle al hul wedstryde verloor het. Tydens die Driereeks in Junie tuis het Bangladesj albei groepwedstryde teen Pakistan en Indië verloor. Tydens die Asiatiese Beker 2008 in Pakistan het Bangladesj sy eerste groepwedstryd teen die assosiaatlid Verenigde Arabiese Emirate gewen. Ten spyte van sy nederlaag in die volgende groepwedstryd teen Sri Lanka het Bangladesj die Super Vier gehaal, maar die volgende drie wedstryde teen Indië, Sri Lanka en Pakistan verloor.
Tydens sy Australiese toer in August–September is Bangladesj in die EDI-reeks met 0–3 platgeloop. In Oktober het Nieu-Seeland vir drie EDI-wedstryde en twee toetswedstryde Bangladesj besoek. Kort voor dié toer het 14 Bengaalse spelers Bangladesj verlaat om aan die Indiese Premierliga deel te neem en hulle is vervolgens deur die Bengaalse beheerliggaam vir tien jaar geskors. Ses van dié spelers, waaronder die voormalige kaptein Habibul Bashar, het sentrale kontrakte onderteken. Volgens verwagtinge sou Bangladesj deur Nieu-Seeland oorheers geword het. Nadat hulle die eerste EDI-wedstryd gewen het (hul eerste EDI-oorwinning teen Nieu-Seeland nog), is Bangladesj in die reeks met 2–1 verslaan. Nieu-Seeland het die eerste toetswedstryd met drie paaltjies gewen. Die tweede toetswedstryd het ná reën onbeslis geëindig, waarvolgens Nieu-Seeland die reeks met 1–0 beklink het.
In November 2008 het Bangladesj na Suid-Afrika getoer en hulle is deur die Proteas in al die wedstryde verslaan, insluitende die eenmalige T20I-wedstryd, twee van die drie EDI-wedstryde en albei toetswedstryde elk met ’n beurt. In Desember het Bangladesj egter van die teleurstellende vertonings herstel en was op die punt om die eerste toetswedstryd teen Sri Lanka tuis te wen, nadat hulle die hoogste teiken (513 lopies) in die vierte beurt gejaag, maar 107 lopies te min aangeteken het. In die tweede toets is Bangladesj egter met 465 lopies verslaan, waardeur hulle die toetsreeks met 0–2 verloor het. Daarna het Zimbabwe vir die Driereeks aangesluit. In die eerste wedstryd het Zimbabwe Bangladesj ná ’n uitstekende vertoning verslaan, maar is toe maklik deur Sri Lanka geklop, waarvolgens Bangladesj met ’n bonuspunt teen Sri Lanka in die laaste groepwedstryd moes wen om teen dieselfde span in die eindstryd te staan te kom. In ’n weens reën verkorte wedstryd het Bangladesj sy tweede EDI-oorwinning teen Sri Lanka aangeteken en sodoende die eindstryd gehaal, waar hulle egter verslaan is.
Tydens die T20I-wêreldbeker 2009 in Engeland is Bangladesj in die groepfase uitgeskakel, nadat hulle in hul wedstryde teen Indië en die assosiaatlid Ierland verslaan is. In die nadraai van hul nederlae tydens dié toernooi het die keurderbeamptes Mashrafe Mortaza vir die toer na Wes-Indië as nuwe kaptein benoem, sodat Ashraful op sy kolfwerk kon fokus. Die tweetoetsreeks is te midde van ’n geskil tussen die Wes-Indiese spelers en die Wes-Indiese Krieketraad gespeel: ’n aantal Wes-Indiese spelers het dié toetsreeks geboikot, wat die Wes-Indiese Krieketraad gedwing het om ’n aantal onervare spelers as plaasvervangers te benoem. Bangladesj het albei toetswedstryde gewen, die eerste met 95 lopies en die tweede met vier paaltjies. Hiermee het Bangladesj sy eerste oorsese toetsreeksoorwinning behaal. Tydens die daaropvolgende EDI-reeks het Bangladesj sy eerste EDI-oorwinning in die 14de poging teen Wes-Indië aangeteken. Bangladesj het die reeks met 3–0 gewen, maar hulle is in die eenmalige T20I-wedstryd verslaan. Bangladesj het seëvierend na vore gekom met elk 4–1 in opeenvolgende EDI-reekse van vyf wedstryde elk teen Zimbabwe weg (in Augustus) en tuis (in Oktober–November).
In Januarie 2010 het Bangladesj die Driereeks met Indië en Sri Lanka aangebied. Hulle het egter versuim om ’n wedstryd ten wen (van hul vier wedstryde) en is uit die toernooi geskakel. Dit is opgevolg deur ’n tweetoetsreeks tuis teen Indië, waarin Bangladesj met 2–0 verslaan is. Tydens ’n volledige toer na Nieu-Seeland in Februarie 2010 het Bangladesj al sy wedstryde verloor (een T20I-, drie EDI- en een toetswedstryd). In Februarie–Maart 2010 het Engeland Bangladesj vir drie EDI- en twee toetswedstryde besoek. Bangladesj is in al die vyf wedstryde verslaan.
Wisselvallige vertonings
In Februarie en Maart 2011 het Bangladesj saam met Indië en Sri Lanka die Krieketwêreldbeker 2011 aangebied. Bangladesj het die openigswedstryd teen Indië verloor en daarna Ierland verslaan. Die volgende wedstryd is deur Wes-Indië gewen, nadat hulle Bangladesj op net 58 lopies uitgeboul het, Bangladesj se laagste EDI-telling en ’n negatiewe rekord vir ’n volle lid tydens ’n krieketwêreldbekertoernooi. Bangladesj het later Engeland en Nederland verslaan, waarvolgens hulle hul laaste wedstryd tydens die groepfase moes wen. Teen Suid-Afrika het Bangladesj sy tweede hoogste EDI-nederlaag gely en die eerste volle lid geword wat twee keer op minder as 100 lopies tydens ’n krieketwêreldbekerwedstryd uitgeboul is. Bangladesj is as gevolg van sy swakker lopietempo teenoor Wes-Indië in die groepfase uitgeskakel. Die daaropvolgende EDI-reeks teen die besoekende Australië in April het met ’n 3–0 platloop ook teleurstellend verloop.
Bangladesj het in Augustus 2011 vir ’n eenmalige toets en vyf EDI-wedstryde na Zimbabwe getoer. Die toets was, ná ’n selfopgelegde onttrekking in Januarie 2006 aangesien die sport in dié land in ’n toestand van wanorde verkeer het, Zimbabwe se terugkoms na die spel se langste formaat. Bangladesj is in die toetswedstryd met 130 lopies verslaan. Bangladesj het ook die EDI-reeks met 2–3 verloor. In die nadraai van dié reeks is beide kaptein Shakib Al Hasan en onderkaptein Tamim Iqbal met verwysing na hul swak leierskap van hul posisies verwyder. Later daardie maand is die paaltjiewagter Mushfiqur Rahim as kaptein en die veelsydige Mahmudullah as onderkaptein benoem.
Bangladesj se struweling op internasionale vlak is deur die ondoeltreffendheid van hul snelboulers onderstreep. Tussen Januarie 2010 en Augustus 2011 het hulle 37 paaltjies in agt toetswedstryde op ’n gemiddelde van 67.67 geneem, die ergste van die destydse nege gereeld toetsspelende lande. Hoewel Bangladesj die eerste wedstryd onder Rahim gewen het, die enigste T20I-wedstryd teen Wes-Indië tuis in Oktober, het die span die daaropvolgende EDI-reeks met 1–2 en die tweetoetsreeks met 0–1 verloor. Pakistan het in Desember na Bangladesj getoer en tydens die eerste van drie EDI-wedstryde is Bangladesj vir die 13de keer op ’n EDI-telling van minder as 100 lopies uitgeboul; hulle het sodoende Zimbabwe se rekord van 12 keer oorgesteek. Bangladesj is in al die krieket heeltemal platgeloop: 0–1 (T20I), 0–3 (EDIs) en 0–2 (toetse).
In Maart het Bangladesj die Asiatiese Beker 2012 aangebied. Ná oorwinnings teen Indië en Sri Lanka het Bangladesj die eindstryd gehaal, waar hulle teen Pakistan te staan gekom het; dit was slegs die tweede keer wat Bangladesj ’n eindstryd van ’n multinasionale toernooi bereik het. Hoewel Pakistan die wedstryd met twee lopies gewen het, het Bangladesj die verwagtinge oortref. Tydens dié toernooi het Tamim Iqbal die eerste Bengaalse speler geword wat vier agtereenvolgende EDI-honderdtalle aangeteken het. Shakib Al Hasan is as speler van die reeks benoem, nadat hy 237 lopies aangeteken en ses paaltjies geneem het. Tydens Bangladesj se Europese toer in Julie het hulle die T20I-reeks teen Ierland skoonskip met 3–0 gewen, Skotland in ’n T20I-wedstryd verslaan en die T20I-reeks teen Nederland met 1–1 gedeel. Bangladesj is tydens die T20I-wêreldbeker 2012 in Sri Lanka reeds in die eerste rondte uitgeskakel, nadat hulle deur beide Nieu-Seeland en Pakistan verslaan is. Tydens die tuisreeks teen Wes-Indië in November–Desember 2012 het die Bengaalse span die twee toetswedstryde verloor, maar die EDI-reeks met 3–2 gewen, voordat hulle in die enigste T20I-wedstryd verslaan is.
Bangladesj het in Maart 2013 vir ’n volle reeks na Sri Lanka getoer. In die eerste toetswedstryd in Galle het Mushfiqur Rahim die eerste tweehonderdtal vir die Bengaalse span in toetskrieket aangeteken, en Mohammad Ashraful het 190 lopies bygevoeg. Die eerste toets teen Sri Lanka het onbeslis geëindig, die eerste keer nog teen dié eilandstaat. Sri Lanka het die tweede toetswedstryd met sewe paaltjies gewen en die toetsreeks met 1–0 beklink. Die EDI-reeks is met 1–1 gedeel en Bangladesj het die enigste T20I-wedstryd verloor. Aansluitend het Bangladesj in April en Mei Zimbabwe besoek. Hulle is in in die eerste toetswedstryd met 335 lopies verslaan, dit was Zimbabwe se hoogste toetsoorwinning. Die tweede toetswedstryd het hulle met 173 lopies gewen en die toetsreeks met Zimbabwe gedeel (met 1–1). Bangladesj het die EDI-reeks verloor (met 1–2), voordat hulle die T20I-reeks gedeel het (met 1–1). In Oktober–November 2013 het Bangladesj ’n nuwe prestasie behaal en die tweetoetsreeks tuis teen Nieu-Seeland gedeel (met 0–0), die eerste keer teen dié eilandstaat. Dit is opgevolg deur ’n skoonskip oorwinning met 3–0 in die EDI-reeks, voordat hulle in die enigste T20I verslaan is. Sri Lanka het in Januarie–Februarie 2014 vir ’n volle reeks na Bangladesj getoer. Bangladesj het sy vierde-ergste nederlaag in sy toetsgeskiedenis gely, nadat hulle die eerste toets met ’n beurt en 248 lopies verloor het. Die tweede toetswedstryd het met ’n hoë telling onbeslis geëindig en Bangladesj het die toetsreeks met 0–1 verloor. Aansluitend is hulle in die T20I- (met 0–2) en die EDI-reeks (met 0–3) verslaan.
Daarop het ’n reeks van nederlae (met 0–4) teen ander Asiatiese krieketlande (Indië, Afghanistan, Pakistan en Sri Lanka) tydens die groepfase van die Asiatiese Beker 2014 op eie bodem gevolg, waardeur Bangladesj op die laaste plek van hul groep geëindig het. Die destydse assosiaatlid Afghanistan se oorwinning teen Bangladesj was hul eerste EDI-oorwinning teen ’n toetsland. Bangladesj het sy wenlose reeks van elf wedstryde in 2014 met oorwinnings teen twee assosiaatlede (Afghanistan en Nepal) in agtereenvolgende T20I-wedstryde tydens die T20I-wêreldbeker 2014 se groepfase beëindig. Hul nederlaag teen ’n verdere assosiaatlid, Hongkong, het hulle nie van hul vordering tot die Super 10 ontneem nie. Tydens die Super 10-fase is Bangladesj egter in al sy vier wedstryde deur Wes-Indië, Indië, Pakistan en Australië verslaan. Daarop het die Indiese besoek gevolg. Bangladesj is in die eerste en tweede EDI maklik verslaan, waardeur hulle die reeks met 0–2 verloor het. In Augustus het Bangladesj vir ’n volle reeks na Wes-Indië getoer. Die gasheer het Bangladesj in die EDI-reeks met 3–0 verslaan en Bangladesj se wenlose EDI-reeks na 13 wedstryde verleng. In die tweede EDI-wedstryd is Bangladesj op 70 uitgeboul, die derde laagste EDI-telling vir Bangladesj. Bangladesj is in dié wedstryd met 177 lopies verslaan. Daarna het Wes-Indië Bangladesj in die toetsreeks met 2–0 platgeloop, nadat hulle Bangladesj in die eerste toets met tien paaltjies en in die tweede toets met 296 lopies verslaan het. Bangladesj was uiteindelik tydens die Zimbabwiese besoek seëvierend en hulle het die toeriste in die toetsreeks met 3–0 platgeloop. In die EDI-reeks het Bangladesj Zimbabwe met 5–0 ook platgeloop.
Suksesse in toetskrieket
Met die koms van die nuwe jaar het die Bengaalse veelsydige Shakib Al Hasan as beste veelsydige in al die krieket verskyn. Dit was die eerste keer wat ’n speler hierdie prestasie behaal het, nadat die IKR die nuwe spelerranglys ingevoer het. Tydens die groepfase van die Krieketwêreldbeker 2015 in Australië en Nieu-Seeland het Bangladesj Afghanistan in hul eerste wedstryd verslaan, en hul volgende wedstryd teen Australië is uitgereën. Hulle is toe deur Sri Lanka met 92 lopies geklop. Daarna het Bangladesj sy hoogste suksesvolle EDI-lopiejaag aangeteken, nadat hulle Skotland se teiken van 318 suksesvol ingehaal het. Ná hul oorwinning teen Engeland het Bangladesj vir die eerste keer die kwarteindrondte gehaal. In die kwarteindstryd het Indië Bangladesj maklik met 109 lopies verslaan en hulle uit die toernooi geskakel.
In April–Mei 2015 het Pakistan vir ’n volle reeks na Bangladesj getoer. Bangladesj het die EDI-reeks met 3–0 gewen en sy eerste reeksoorwinning teen Pakistan aangeteken. Die enigste T20I-wedstryd is ook deur Bangladesj gewen. Pakistan het egter die toetsreeks beklink (met 1–0), nadat hulle in die eerste toetswedstryd onbeslis gespeel en die tweede toetswedstryd met 328 lopies gewen het. In Junie 2015 het ’n Indiese volstoomspan vir ’n eenmalige toetswedstryd en drie EDI-wedstryde na Bangladesj getoer. Tydens die toetswedstryd was die Indiese span te sterk, maar swaar reënonderbrekings het ’n beslissende uitslag verhoed (net 184.2 boulbeurte is gespeel). Uitstekende prestasies deur die kolwer en EDI-nuwelingbouler Mustafizur Rahman het die tafeldoek omgedraai en Bangladesj die eerste twee EDI-wedstryde maklik laat wen en hulle het sodoende vir die eerste keer ’n bilaterale reeks teen Indië gewen (met 2–1). In Julie 2015 het Suid-Afrika Bangladesj vir twee T20Is, drie ODIs en twee toetswedstryde besoek. Suid-Afrika het Bangladesj in die T20I-reeks platgeloop (met 2–0) en in die EDI-reeks voorgeloop, nadat hulle die eerste wedstryd gewen het. Bangladesj het egter volstoom teruggekom en Suid-Afrika in die twee volgende wedstryde heeltemal oorheers – geen van albei spanne kon in die hele EDI-reeks meer as 200 lopies in ’n beurt aanteken nie – en sodoende die EDI-reeks met 2–1 gewen, hul eerste reeksoorwinning teen Suid-Afrika nog. Nadat swaar moesonreën albei wedstryde ingekort het (onderskeidelik 221 en 88.1 boulbeurte is gespeel), is die tweetoetsreeks gedeel (met 0–0).
Bangladesj se sterk EDI-vertonings sedert die Krieketwêreldbeker 2015 en hul oorwinnings tydens EDI-reekse teen Pakistan, Indië en Suid-Afrika, het hulle van die negende tot die sewende plek in die EDI-ranglys geneem. Nadat hulle op 30 September 2015 (die sperdatum) op die sewende plek was, het hulle bo Wes-Indië vir die Kampioenetrofee 2017 gekwalifiseer. In November 2015 het Zimbabwe vir drie EDIs en twee T20Is na Bangladesj getoer; Bangladesj het die EDI-reeks met 3–0 gewen en die T20I-reeks met 1–1 gedeel. Dié toer is in Januarie 2016 met ’n verdere T20I-reeks van vier wedstryde voortgesit en dié reeks is weer met 2–2 gedeel.
Bangladesj het sy goeie prestasies voortgesit en tydens die Asiatiese Beker 2016 tuis as naaswenner geëindig. Hulle het die eerste wedstryd van die groepfase teen Indië verloor, maar hulle het agtereenvolgens teen die Verenigde Arabiese Emirate, Sri Lanka (die destydse verdedigende T20I-wêreld- en Asiatiese kampioen) en Pakistan gewen en vir die tweede keer die eindstryd gehaal. Hulle is egter weer maklik deur Indië verslaan. Bangladesj het egter nie ’n noemenswaardige deurbraak tydens die T20I-wêreldbeker 2016 in Indië gemaak nie. Oorwinnings teen twee assosiaatlede (Nederland en Oman) en die uitgereëne wedstryd teen ’n verdere assosiaatlid (Ierland) tydens die groepfase het hulle tot die Super 10 laat vorder. Bangladesj het tuis toe getrek nadat hulle tydens die Super 10-fase in al die vier wedstryde deur die volle lede Pakistan, Australië, Indië en Nieu-Seeland verslaan is.
In EDI het Bangladesj aanhou suksesvol bly en hulle het in September–Oktober 2016 die tuisreeks teen Afghanistan beklink (met 2–1). Dit is opgevolg met die Engelse toer na Bangladesj, waartydens Bangladesj die EDI-reeks met 1–2 verloor het. Hulle het egter ’n geskiedkundige toetsoorwinning (met 108 lopies) teen Engeland aangeteken, hul eerste oorwinning in tien pogings, en die toetsreeks met 1–1 gedeel, nadat hulle in die eerste toetswedstryd naelskraap met 22 lopies verslaan is. Bangladesj het in Desember 2016 vir ’n volle reeks na Nieu-Seeland getoer. Bangladesj het dié toer met ’n 3–0-platloop in die EDI-reeks begin en die koms van die nuwe jaar 2017 het ’n soortgelyke 3–0-platloop in die T20I-reeks gesien. Aansluitend is Bangladesj in die toetsreeks met 2–0 verslaan. Hulle het egter in die eerste toetswedstryd die 123-jaar oue rekord vir die hoogste beurttotaal in toetse gebreek, nadat hulle in die eerste toets teen Nieu-Seeland 595/8 (ná verklaring) aangeteken het. Hulle het tydens die toer al hul wedstryde verloor (met 0–8). In Februarie 2017 het Bangladesj vir die eerste toetswedstryd tussen albei spanne op Indiese bodem na dié buurland getoer. Indië het dié wedstryd maklik met 208 lopies gewen, nadat hulle albei beurte verklaar het. Die volgende taak vir Bangladesj was in Maart–April 2017 ’n verdere toer na Sri Lanka. Bangladesj is in die eerste toetswedstryd maklik met 259 lopies verslaan. Hulle was egter in staat om die toetsreeks met 1–1 gelykop te laat eindig, nadat hulle die tweede toetswedstryd met vier paaltjies gewen het. Dit was Bangladesj se eerste toetsoorwinning teen Sri Lanka. Beide die EDI- en die T20I-reeks is met 1–1 gedeel. In Mei 2017 het Bangladesj tydens die Drienasiesreeks in Ierland ná twee oorwinnings tweede geëindig.
Bangladesj het die Kampioenetrofee 2017 met ’n nederlaag in die openingswedstryd teen die gasheer Engeland begin. Ná ’n uitgereëne wedstryd teen Australië het hulle vir die eerste keer die halfeindstryd gehaal, maar hulle is deur Indië maklik met nege paaltjies verslaan. In Augustus–September 2017 het Australië vir ’n tweetoetsreeks na Bangladesj getoer. Die gasheer Bangladesj het sy eerste toetsoorwinning teen Australië aangeteken, nadat hulle die toeriste in die eerste wedstryd met 20 lopies verslaan het. Bangladesj was egter nie in staat om dié toetsreeks te beklink nie, nadat Australië die tweede toets met nege paaltjies gewen en die toetsreeks met 1–1 onbeslis geëindig het. In September–Oktober 2017 het Bangladesj vir twee toets-, drie EDI- en twee T20I-wedstryde na Suid-Afrika getoer en hulle is met 0–7 platgeloop. Die Proteas was te sterk vir Bangladesj en hierdie wedstryde was ’n baie eensydige aangeleentheid, waartydens verskeie nuwe span- en spelerrekorde opgestel is. Bangladesj het in die toetswedstryde met 333 lopies en ’n beurt en 254 lopies onderskeidelik verloor. Laasgenoemde was die hoogste toetsoorwinning vir Suid-Afrika. Suid-Afrika het die eerste EDI met tien paaltjies gewen, nadat hulle die hoogste EDI-teiken (279) gejaag het sonder om ’n paaltjie af te staan. In die laaste twee EDIs het Bangladesj swak met 104 en 200 lopies verloor. Later het Bangladesj die twee T20Is met 20 lopies en 83 lopies verloor. Gedurende die tweede T20I het David Miller die snelste T20I-honderdtal nog aangeteken. Nietemin het Bangladesj tydens die toer vir die Krieketwêreldbeker 2019 gekwalifiseer, aangesien hulle op die sperdatum (30 September 2007) die sewende plek van die EDI-ranglys beklee het.
Shakib Al Hasan het Mushfiqur Rahim as Bangladesj se toetskaptein vervang en dié taak in Januarie 2018 met die volgende Sri Lanka-toer begin beklee. Mahmudullah is as onderkaptein benoem en hy het by Tamim Iqbal oorgeneem. Oortuigende oorwinnings tydens die Driereeks tuis teen die laergeplaaste teenstanders Sri Lanka en Zimbabwe in die eerste drie groepwedstryde het Bangladesj na die eindstryd geneem. Bangladesj het tydens dié toernooi sy hoogste EDI-oorwinning (163 lopies) teen Sri Lanka aangeteken, hulle is egter in die laaste groepwedstryde teen Sri Lanka op 82 lopies uitgeboul (hul negende minste EDI-telling) en is met tien paaltjies verslaan. Hulle het in die eindstryd teen Sri Lanka te staan gekom en met 79 lopies verloor wat hul wenlose reeks van toernooi-eindstryde verleng het. Die eerste toetswedstryd teen Sri Lanka het in ’n onbeslis met ’n hoë telling geëindig. In die tweede toets is Bangladesj met 215 lopies binne-in drie dae verslaan en hulle het die toetsreeks met 0–1 verloor. Bangladesj het ook die T20I-reeks met 0–2 verloor.
Deurbraak in internasionale toernooie
Bangladesj is in die eindstryd van die Nidhas-trofee, ’n driehoekige T20I-toernooi in Sri Lanka in Maart, deur Indië verslaan, nadat hulle tydens die groepfase die gasheer twee keer geklop en sodoende die eindstryd gehaal het. Bangladesj is tydens die T20I-reeks teen Afghanistan in Indië met 3–0 platgeloop, nadat hulle onderskeidelik met 45 lopies, ses paaltjies en een lopie verslaan is. Dit was Bangladesj se eerste T20I-nederlaag en hul eerste verlore T20I-reeks teen Afghanistan. Bangladesj het ’n laagtepunt bereik toe hulle in die eerste toetswedstryd teen Wes-Indië in North Sound op 43 uitgeboul is (hul laagste telling in toetswedstryde) en dié toetswedstryd met ’n beurt en 219 lopies verloor het. Later het Bangladesj die tweede toetswedstryd met 166 lopies en sodoende die toetsreeks met 0–2 verloor. Hulle het egter in die kleiner formate goed presteer en beide die EDI- en die T20I-reeks met 2–1 beklink.
Bangladesj het sy Asiatiese Beker 2018-veldtog met ’n oorwinning teen Sri Lanka met 137 lopies begin, hul hoogste EDI-telling weg. Hoewel hulle in die volgende wedstryd deur Afghanistan verslaan is (met 136 lopies – Bangladesj se ergste EDI-nederlaag teen Afghanistan), het hulle tot die Super 4 gevorder. Bangladesj het tydens die Super 4-fase met sewe paaltjies teen Indië verloor, naelskraap met drie lopies teen Afghanistan gewen en Pakistan met 37 lopies verslaan en sodoende die eindstryd gehaal. Tydens dié eindstryd is hulle met drie paaltjies deur Indië verslaan wat hul wenlose reeks van toernooi-eindstryde voortgesit het. In Oktober–November het Bangladesj Zimbabwe vir drie EDI- en twee toetswedstryde gehuisves. Bangladesj het die EDI-reeks met 3–0 gewen, terwyl die toetsreeks onbeslis met 1–1 geëindig het, nadat hulle in die eerste toetswedstryd in Sylhet verslaan is. In November–Desember het Wes-Indië vir ’n volle reeks na Bangladesj getoer. Bangladesj het die toetsreeks met 2–0 gewen. Nadat hulle Wes-Indië in die tweede toetswedstryd met ’n beurt en 184 lopies verslaan het, het Bangladesj sy eerste toetsoorwinning met ’n beurt aangeteken. Bangladesj het die EDI-reeks met 2–1 gewen, maar hulle is in die T20I-reeks met 2–1 verslaan. In Februarie–Maart 2019 het Bangladesj vir drie toets- en drie EDI-wedstryde na Nieu-Seeland getoer. Bangladesj is in die EDI-reeks met 3–0 platgeloop. Bangladesj het die eerste toetswedstryd in Hamilton met ’n beurt en 52 lopies verloor. Later het hulle die tweede toetswedstryd in Wellington met ’n beurt en 12 lopies verloor, nadat die eerste twee dae se spel uitgereën is. Die derde toetswedstryd is ná die Christchurch-aanval van 2019, wat die span naelskraap vrygespring het, afgelas.
Bangladesj het sy eerste EDI-toernooi-eindstryd op 17 Mei 2019 in Dublin gewen, nadat hulle Wes-Indië tydens die Drienasiesreeks 2019 se eindstryd met vyf paaltjies verslaan het (volgens die DLS-metode). Bangladesj het die eindstryd gemaak nadat hulle tydens die ligafase Wes-Indië tweekeer en Ierland eenkeer verslaan het. Hoewel hulle die Krieketwêreldbeker 2019 in Engeland met hoë verwagtinge betree het, het Bangladesj ná drie oorwinnings (teen Suid-Afrika, Wes-Indië en Afghanistan) net die agtste plek gehaal en sodoende versuim om tot die halfeindstryd te vorder.
Vestiging in internasionale krieket
Bangladesj is in September 2019 in ’n eenmalige toets teen Afghanistan in Chittagong verslaan, maar in die Driereeks met Afghanistan en Zimbabwe het Bangladesj die eindstryd bereik nadat hulle drie van hul vier groepwedstryde gewen het. Die eindstryd teen Afghanistan is egter uitgereën. Bangladesj het in Oktober–November vir drie T20I-wedstryde en twee toetswedstryde na Indië getoer. Bangladesj het sy Wêreldtoetskampioenskap met dié toetsreeks begin. Net enkele dae voor die toer is Bangladesj se toets- en T20I-kaptein Shakib Al Hasan deur die IKR vir twee jaar geskors, nadat hy die IKR se gedragskode rakende ongemelde kontak met beroepswedders gebreek het. Vervolgens is Mominul Haque as toets- en Mahmudullah as T20I-kaptein benoem. Bangladesj het die eerste T20I in Delhi met sewe paaltjies gewen, maar hulle het die twee oorblywende wedstryde onderskeidelik met agt paaltjies en 30 lopies verloor. Bangladesj het albei toetswedstryde met beurte verloor, nadat die kolwers versuim het om munt te slaan. Die tweede toetswedstryd was die eerste dag/aandtoetswedstryd tussen albei spanne. In Februarie 2020 het Zimbabwe na Bangladesj getoer en die gasheer het die eenmalige toetswedstryd met ’n beurt en 106 lopies gewen; dit is Bangladesj se tweede toetsoorwinning met ’n beurt. Bangladesj het die EDI-reeks met 3–0 beklink en Mortaza het in die derde wedstryd van dié reeks sy 50ste EDI-oorwinning as kaptein aangeteken.
In Julie 2021 het Bangladesj Zimbabwe vir ’n eenmalige toets, drie EDIs en vyf T20Is besoek. Bangladesj het die toetswedstryd met 220 lopies maklik gewen, nadat Mehidy Hasan Miraz in die eerste beurt vyf paaltjies en in die tweede beurt vier paaltjies geneem het. In dié wedstryd het drie kolwers honderdtalle aangeteken: Mahmudullah, Shadman Islam en Najmul Hossain Shanto; Mahmudullah was die beste kolwer met 150 onoorwonne lopies. Bangladesj het die EDI-reeks met 3–0 gewen, waardeur hulle vir die eerste keer sedert 2009 ’n oorsese reeks skoonskip gewen het. In die eerste EDI het hulle Zimbabwe met 155 lopies verslaan, terwyl Shakib Al Hasan met sy 270ste paaltjie Bangladesj se beste paaltjienemer in EDIs geword het. Hulle het die ander twee EDIs onderskeidelik met drie en vyf paaltjies gewen. Die eerste T20I van die T20I-reeks was Bangladesj se 100ste wedstryd in dié formaat wat hulle met agt paaltjies gewen het, waardeur hulle ná Australië en Pakistan die derde span geword het wat hul 100ste wedstryd in al die krieket gewen het. Nadat hulle die tweede wedstryd verloor en die derde gewen het, het hulle die reeks met 2–1 beklink. Daarmee het Bangladesj vir die eerste keer ’n toer in al die krieket gewen (toets, EDI en T20I).
In Augustus 2021 het Australië Bangladesj vir vyf T20Is besoek. In die eerste wedstryd het Bangladesj sy eerste oorwinning teen Australië met 23 lopies in dié formaat aangeteken. Eweneens het Bangladesj die twee aansluitende wedstryde onderskeidelik met vyf paaltjies en tien lopies gewen, waarmee hulle dié reeks reeds beklink het. Dit was die eerste keer wat Bangladesj Australië in agtereenvolgende wedstryde kon verslaan en sy eerste T20I-reeks teen dié teenstander gewen het. Hulle is egter in die vierde T20I met drie paaltjies verslaan. Hulle het die vyfde en laaste T20I met 60 lopies gewen, nadat hulle die teenstander op 62 lopies uitgeboul het, die laagste telling nog teen Bangladesj. Aansluitend het Nieu-Seeland Bangladesj vir dieselfde aantal T20Is besoek. In die eerste wedstryd het Bangladesj Nieu-Seeland op net 60 lopies uitgeboul, waardeur die rekord vir die laagste telling teen Bangladesj ingehaal is; dit was ook Bangladesj se eerste T20I-oorwining teen dié teenstander. Hulle het ook dié reeks met 3–2 beklink, waardeur hulle hul eerste T20I-reeks teen Nieu-Seeland gewen het.